ગુજરાત લેન્ડ સિલિંગ એક્ટની જમીન અંગે તંત્ર અંધારામાં
૫૯ હજાર એકર જમીનનો કબજો લેવાનો બાકી ઃ ૧૫ હજાર અંગે વિવાદ
૧૫ હજાર એકર જમીન કેટલી અને કોની પાસે છે તેની માહિતી સરકાર પાસે નથી !
મહેસૂલ વિભાગના રેકર્ડમાં વ્યાપક ખામીઓ કેગના રિપોર્ટમાં જાહેર થઈ છે. સરકાર પાસે કેટલી જમીન છે, સરકારની જમીન કોની પાસે છે, અને કેટલાના સામે કાનૂની કાર્યવાહી ચાલે છે તેની માહિતી જમીન સુધારણા કમિશ્નર કચેરી પાસે પણ નથી. જમીન ટોચ મર્યાદા ધારા હેઠળ સરકારે લીધેલા જમીનના કબજાની જમીનો પૈકી ૫૯ હજાર એકર જમીન સરકારે કબજે જ લીધી નથી. કબજે લીધેલી જમીન ગરીબ લાભાર્થીઓને આપવામાં આવતી નથી, અને બીજી તરફ સરકારે કબજે લીધેલી જમીનો પર અન્યોએ કબજો જમાવી દીધો છે.
૧૯૬૦થી અમલમાં આવેલા જમીન ટોચ મર્યાદા ધારા હેઠળ જેમની પાસે મર્યાદા કરતા વધુ જમીન હોય, તે જમીન સરકાર હસ્તક લેવામાં આવે છે. આ જમીન આદીજાતિ, ખેત મજુરો, અને અન્ય નબળા વર્ગના જરૃરિયાતમંદોને આપવાની હોય છે.
૨૦૦૯ સુધીમાં જમીન સુધારણા કમિશનર કચેરીના દફતરે રૃા. ૨.૩૮ લાખ એકર જમીન વધારાની જાહેર થયેલી જમીન બતાવે છે. પરંતુ સરકારે તે પૈકી ૧.૭૯ લાખ એકર જમીનનો જ કબજો લીધો છે. એટલે કે ૬૦ હજાર એકર જમીનનો કબજો લેવાનો જ બાકી છે.
સરકારે કબજે લીધેલી જમીન પૈકી ૧૫૫૮૭ એકર જમીન કોઈને ફાળવી નથી. અધિકારીએ આ માટે એવું કારણ આપ્યું હતું કે આ જમીનો માટે અદાલતોમાં કેસ પેન્ડીંગ છે. પરંતુ કેટલી જમીન લીટીગેશન હેઠળ છે, કેટલા કેસ ચાલે છે તેની કોઈ વિગત સરકાર પાસે નથી.
સરકાર આ ટોચમર્યાદા ધારા હેઠળ કબજે લીધેલી જમીન જે લાભાર્થીને આપે તેને ખેતીના સાધનો માટે રૃા. ૫ હજાર નાણાકીય સહાય ચૂકવવાની હોય છે.
પરંતુ સરકારે આવા લાભાર્થીઓ પૈકી ૪૮ ટકાને કોઈ રકમ ચૂકવી જ નથી. માત્ર કલેકટરની ભલામણ આવે તેવા કેસમાં જ રકમ ચૂકવવામાં આવી હોવાનું કેગના રિપોર્ટમાં નોંધ્યું છે. અને પસંદગીના લાભાર્થીને જ સહાય ચૂકવવાના પગલાની ટીકા કરવામાં આવી છે.